### Beslutningstema

I denne sag skal det besluttes under hvilke forudsætninger, det skal være muligt at opføre de såkaldte BESS-anlæg (batterianlæg) på land.

Der skal tages stilling til såvel opførelse af anlæg i tilknytning til VE-anlæg som etablering i tilknytning til et andet teknisk anlæg.

### Sagsfremstilling

Forvaltningen har over de seneste 6 måneder modtaget et stigende antal henvendelser fra aktører, der ønsker at etablere BESS-anlæg i Tønder Kommune.

Det være sig både i tilknytning VE-anlæg, der aktuelt er under planlægning og i tilknytning til bl.a. transformerstationer.

De pågældende aktører er såvel VE-projektudviklere og lokale lodsejere med interesse i en ny forretningsmodel (oplagring og salg af strøm via tredjepart).

Parallelt med udbygningen af VE er der opstået et marked for oplagring og senere salg af strøm for at balancere udbud og efterspørgsel efter grøn energi.

Uden en balancering er der store udsving i elmarkedspriserne og mindre effektivitet hos etablerede VE-anlæg.

BESS-anlæg ses derfor i branchen som en løsning på dette problem og kan medvirke til at stabilisere markedet og øge anvendelsen af lokalproduceret grøn energi.

Batterianlæggene er derfor som udgangspunkt ikke et negativt tiltag.

Vedhæftet findes "Eksempler på batteri-anlæg" til inspiration.

Udfordringen opstår med den nye massive interesse for at opstille disse anlæg. Det kalder på en principiel politisk drøftelse af hvordan og i hvilket omfang, man ønsker BESS-anlæg opført i Tønder Kommune.
Forvaltningen identificerer forskellige opmærksomhedspunkter i forbindelse med opførelsen af BESS-anlæg, der knytter sig til anlæggenes fysiske placering.

Anlæggene kan deles op i to kategorier:

1) Anlæg i tilknytning til/eller direkte integreret i et VE-anlæg

2) Anlæg i tilknytning til et andet teknisk anlæg (som f.eks. en transformatorstation) eller alenestående anlæg i erhvervsområder, hvor hovedforretningen er køb og salg af strøm

For kategori 1 gælder:

- Den visuelle påvirkning af landskabet/området

- Projektudvikler har behov for lavere tilslutning til el-nettet, da energien kan sendes på nettet når der er ledig kapacitet eller behov for energien

- BESS anlæg begrænser behov for udbygning af det kollektive elnet

- Konsekvensen af Tønder Kommunes placering i rød geozone (høj pris for tilslutning af produktionsenhed) minimeres

- Den lavere tilslutning til elnettet, vil betyde en reduktion i bidrag fra Grøn Pulje (da grøn pulje afregnes pr. tilsluttet MW)

For kategori 2 gælder:

- Den visuelle påvirkning af landskabet/området

- Udnyttelse eller anden anvendelse af industriarealer

Status på opførelse af BESS-anlæg i Tønder Kommune er på nuværende tidspunkt, at alle interessenter med ønske om at opføre et BESS-anlæg, principielt kan få adgang til dette via lokalplanen, hvis der udstedes en byggetilladelse.

Der ønskes derfor en principiel politisk drøftelse af hvordan og i hvilket omfang man ønsker BESS-anlæg opført i Tønder Kommune, som kan sætte retning for den forvaltningsmæssige sagsbehandling på området.

Mulige løsningsscenarier for kategori 1:

1. Man bibeholder den nuværende løsning for BESS anlæg i VE-anlæg, hvor der kan gives en byggetilladelse herfor, såfremt lokalplanen giver mulighed for det.

2. Man bibeholder den nuværende løsning for BESS anlæg i VE-anlæg, hvor der kan gives en byggetilladelse herfor, såfremt lokalplanen giver mulighed for det, dog under forudsætning af at der stilles specifikke krav om etablering af beplantning omkring anlægget. Samtidig anses et BESS anlæg som en projektændring til ansøgte VE-projekt og kræver deraf politisk godkendelse ved hver ændring.

3. Der ønskes ikke BESS anlæg i forbindelse med igangværende VE-anlæg i planlægning.

Mulige løsningsscenarier for kategori 2:

1. Man tillader opførsel af BESS anlæg i erhvervsområder og åbne arealer i landzone i tilknytning til andre tekniske anlæg

2. Man tillader opførsel af BESS anlæg på åbne arealer i landzone i tilknytning til andre tekniske anlæg

3. Man tillader ikke opførsel af BESS anlæg i erhvervsområder og åbne arealer i landzone

4. Man tillader udnyttelse af eksisterende installationer i erhvervsområder i byzone, for opsætning af BESS anlæg

### Indstilling Fagchefen for Klima, Plan og Udvikling indstiller,

|  |  |
| --- | --- |
| at | forvaltningen for kategori 1 planlægger ud fra løsningsscenarie 2, og |
| at | forvaltningen for kategori 2 planlægger ud fra løsningsscenarie 4. |

### Beslutning

Sagen udsættes med henblik på supplerende oplysninger.

Joachim Simonsen deltog ikke i mødet.